**RESUMÉ**

Få dage efter terrorangrebene den 11. september 2001 sagde daværende vicepræsident Dick Cheney i et tv-interview, at det ville blive nødvendigt at “arbejde på den mørke side.” Selvom det på det tidspunkt stadig var uklart, hvad Cheney's udtryk præcis betød, forekommer det i retrospekt nærmest at have været profetisk for de følgende år – år, hvor dele af den amerikanske hær og efterretningsvæsen etablerede et brutalt, globalt torturregime. Forbindelse mellem den “mørke side,” at “arbejde” på den “mørke side,” og den tortur der hurtigt fulgte var dog ikke givet på forhånd, men en konsekvens af en specifik serie af juridiske, politiske og personlige valg i de tidlige år efter d. 11. september. Denne afhandling undersøger hvordan idéen om en mørk side tog form, og hvordan og hvorfor den mørke sides specifikke karakter endte med at skabe et torturregime, der allerede i dag virker næsten uvirkeligt. Afhandlingens første halvdel—*dark side—*dokumenterer skabelsen af den mørke side og optegner den mørke sides karakter ved at analysere en række såkaldte “legal memos” fra det amerikanske justitsministerium og det Hvide Hus. Første halvdel afslutter med en perspektivering til mere traditionalle idéer om undtagelsestilstande, national sikkerhed og tortur. Gennem analyser af officielle rapporter og vidnesbyrd fra soldater, der deltog i Krigen mod Terror, fokuserer afhandlingens anden del—*dark arts—*på forvandlingen af den mørke side til et produktivt rum, hvor “information” og jagten på “information” overskyggede alle legale, etiske og politiske grænser og endte med at definere, hvad det betød at “arbejde på den mørke side.”